અત્યારે એવું જ થઈ રહ્યું છે. ધર્માંધતાને છંછેડવાની અને ધિક્કારની ભાષા બોલવાની. ફેસબુક પર તો બીજાને ઊતારી પાડતા લખાણ લખો કે પછી નફરતથી ભરેલા વાક્યો ઠપકારો એટલે તેમાં હામી ભરાવનારાઓની સંખ્યા વધતી દેખાશે. સેક્સ અને નફરત એ બે બાબતમાં માણસોને ખૂબ રસ પડે છે. એકતા કપૂર પણ આ વાત સારી રીતે જાણતી હતી એટલે તેની ધારાવાહિકોમાં નેગેટિવ પાત્રો હોય જ. નકારાત્મકતા વિના કોઈ ડ્રામા ઊભો ન થઈ શકે એવું કોઈકે મને એકવાર કહ્યાનું યાદ છે. તમારી વાર્તામાં નકારાત્મકતા એટલે કે વિલન હોય તો જ તેમાં ટ્વીસ્ટ આવે. મહાભારત અને રામાયણમાં નકારાત્મક પાત્રો એટલે કે કૌરવો અને કૈકેયીનું પાત્ર જ ન હોય તો? કે પછી દશરથને શ્રવણના માતાપિતાએ શ્રાપ ન આપ્યો હોત કે પછી દ્રૌપદીએ કડવાં વેણ ન કહ્યા હોત તો શું મહાભારત કે રામાયણ આપણને એટલી રસપ્રદ લાગત ખરાં એ એક પ્રશ્ન જ છે. ઘરના જ ઝઘડાઓ વિસ્તરીને યુદ્ધના મેદાન સુધી પહોંચ્યા હતા. નફરત, ઈર્ષ્યા અને લોભ એ ત્રણ બાબતોને લીધે જ મહાભારત અને રામાયણ રચાયું. એ જ ત્રણ બાબતો આજે પણ આપણને સુખી કે દુખી કરી રહી છે. પ્રેમની ભાષા આપણને જચતી નથી કે જતું કરવાનું આપણને રુચતું નથી કારણ કે તો પછી કોઈ સંઘર્ષ ઊભો નથી થતો.